Борис Пастернак
Помръзлек

Превод от руски: Кирил Кадийски, —

chitanka.info

Студено утро, слънце в димка —

подобно огнен стълб сред дим.

И аз като на лоша снимка

за него съм неразличим.

Дордето още е в мъглата

и над вира не блесне пак,

едва ме виждат дървесата

от ниския отсрещен бряг.

По-късно минувачът може

да стане ясен и за мен.

Студът покрит е с гъша кожа

и въздухът — наруменен.

Като с рогозки са постлани

пътеките, а местността

дъхти на скреж и на кочани

и вкочанява се пръстта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.